Hāhi Tika o Ihu

Ko te Hāhi Tika o Ihu (Reo Pākehā: True Jesus Church) he hāhi tū wehe i whakatūria i Peihinga, Haina i te 1917. Ināianei, kua tae ki te 1.5 miriona ngā mema i ngā whenua whā tekau. I puta mai te hāhi hei rerenga hainamana o ngā hāhi e kīa nei he hāhi petekoha. Ka puta mai aua tūmomo hāhi i ngā tau whakatuwhera o tērā rautau. Ka whakahē te hāhi ki te tikanga o te tokotoru tapu; ka piri kē ki te whakaakoranga o te Ingoa o Ihu. Nō te 1990, ka poua te hāhi i Aotearoa e ngā tāngata manene i tau mai i Taiwana, he whenua i Āhia-ki-te-Rāwhiti. Kāhore e whakanuia e ngā mema o te hāhi ngā rā o te kirihimete, o te aranga rānei, i tō rātou whakaaro he rā mohoao ērā.
Nga Whakapono o te Hāhi:
 “Ko te whiwhitanga i te Wairua Tapu mā te reo kē, he kī taurangi o tō tātou whakawhiwhinga ki te Rangatiratanga o Te Atua.”
 “Ko te iriiritanga ki te wai te hākarameta hei muru i ngā hara, hei “whakaora anō i te tangata”. Ka iriiria te tangata i roto i te wai ora, wai tūturu pēnei i te awa, te moana, te puna rānei. Ka whakahaeretia te iriiritanga e tētahi Kaiiriiri kua iriiri kētia ki te wai, kua whiwhi kē i te Wairua Tapu, i runga anō i te ingoa o te Ariki Ihu Karaiti. Me rumaki katoa te kaiwhiwhi iriiritanga ki te wai, me te tupou, te anga whakararo hoki, o tōna māhunga.”
 “Mā te hakarameta o te horoi wae ka whai wāhi ai te tangata ki a Ihu Te Ariki. Hei whakamaumahara tonu rā ia me whiwhi e te tangata te aroha, te tapu, te whakaiti, te murunga hara, me te tūmautanga. Ko ia ka iriiritia ki te wai, kia horoia ōna wae ki te ingoa o Ihu Karaiti. Me whai ngā tikanga o te wā me te wāhi te horoia o ngā wae o tētahi e tōna hoa, me ō tōna hoa e ia.” 
 “Ko te Kai Hapa he hakarameta hei whakanui i te matenga o Te Ariki Ihu Karaiti. Mā reira tātou ka kai ai i te kikokiko me te toto o tō tātou Ariki, ka noho pātata ai ki a Ia kia whai oranga mutungakore ai tātou, kia ara ake ai tātou i te Rā Whakamutunga. Me tū taua hakarameta nei I ngā wā ka taea. Kia kotahi te parāoa rēwena-kore, me te inu kerepi.” 
 “Ko te Hāpati, te rā tuawhitu o te wiki (Rāhoroi) he Rā Tapu, nā Te Atua i whakatapu, nāna i whakapai. He mea whai i raro i te tohu aroha o Te Ariki, hei whakamaumaharatanga i te orokohanganga me te whakaoratanga a Te Atua, ā, ki te tūmanako hoki o te whakangā mutungakore o te ao kei te haere mai.”
 “Ko te kupu ko Ihu Karaiti nāna i whakakikokiko a tinana, nāna tonu i mate rīpeka kia murua ai ngā hara o te hunga mau a hara, nō te rā tuatoru, nāna hoki i whakaora ai, i whakairia ki te rangi tūhāhā. Koia anake te ōranga o te ira tangata, te kaihanga o te rangi me te whenua, te atua tupono o ngā atua katoa.”
 “Ko Te Paipera Tapu, arā Te Kawenata Tawhito me Te Kawenata Hōu, he ranga wairua nā Te Atua. Ko ia anake te pono ā-karaipiture, kei a ia anake ngā ritenga mō te ao Karaitiana.”
 “Ko te hāhi tika o Ihu i whakatūria ai e tō mātou Ariki e Ihu Karaiti mā te Wairua Tapu i te wā o te ‘ua o muri’ te whare karakia pono i whakahoungia ai i te wā āpotoro.”
 “Ma te whakapono ki a Te Atua, ka tukuna mai e ia te aroha me te whakaoranga. Me whirinaki atu nga tangata whakapono ki te wairua tapu ki te whai i te tapuranga, ki te whakahonore i a Te Atua, me te aroha ki te tangata.”
 “Ko Te Rā Whakamutunga, ko te Hokinga Tuaruatanga o Te Atua ina heke mai ia i te rangi ki te wharite, whakawā i ngā iwi katoa; ka whakawhiwhia te hunga tika ki te oranga tonutanga, ka peia te hunga kino mō ake, ake, ake.”

 Hoto ki waho 
 Paetukutuku o te Hāhi Tika o Ihu

Category:Hāhi
Category:Maramara